RATCH เผยข่าวดี “กฟผ.” ไฟเขียว “ราช โคเจนฯ” ขยายกำลังผลิต 30MW คาดลงทุน 1.6 พันลบ.
RATCH เผยข่าวดี “กฟผ.” ไฟเขียว "ราช โคเจนฯ" ขยายกำลังผลิต 30MW คาดลงทุน 1.6 พันลบ.
4 ส.ค. 2563

นายกิจจา ศรีพัฑฒางกุระ กรรมการผู้จัดการใหญ่ บริษัท ราช กรุ๊ป จำกัด (มหาชน) หรือ RATCH เปิดเผยว่า เมื่อวันที่ 4 สิงหาคม 2563 บริษัท ราช โคเจนเนอเรชั่น จำกัด (ถือหุ้น 99.97%) ได้รับความเห็นชอบจากการไฟฟ้าฝ่ายผลิตแห่งประเทศไทย (กฟผ.) ให้ขยายกำลังการผลิตไฟฟ้าประมาณ 30 เมกะวัตต์ และกำลังการผลิตไอน้ำประมาณ 5.46 ตันต่อชั่วโมง เพื่อจำหน่ายให้แก่ลูกค้าอุตสาหกรรมในเขตส่งเสริมอุตสาหกรรมนวนคร จังหวัดปทุมธานี โครงการพื้นที่อุตสาหกรรมชุมนุมทรัพย์ สำนักงานพัฒนาวิทยาศาสตร์และเทคโนโลยีแห่งชาติ (สวทช.) และพื้นที่ใกล้เคียง
โดยการลงทุนจะใช้เงินประมาณ 1,600 ล้านบาท กำหนดเริ่มงานก่อสร้างประมาณเดือนกุมภาพันธฺ์ 2564 และคาดว่าจะเดินเครื่องเชิงพาณิชย์ประมาณเดือนกรกฎาคม 2565
สำหรับ บริษัท ราช โคเจนเนอเรชั่น จำกัด เป็นบริษัทผู้ผลิตไฟฟ้ารายเล็กขนาดกำลังการผลิตไฟฟ้าสุทธิ 110 เมกะวัตต์ และกำลังการผลิตไอน้ำ 10 ตันต่อชั่วโมง มีสัญญาซื้อขายไฟฟ้าเป็นประเภทสัญญา Firm ระบบ Cogeneration จำนวน 90 เมกะวัตต์ กับกฟผ.เป็นระยะเวลา 25 ปี โดยโรงไฟฟ้าดังกล่าวได้เดินเครื่องเชิงพาณิชย์ตั้งแต่วันที่ 31 ตุลาคม 2556
 